**§4-5 ΥΠΕΡ ΜΑΝΤΙΘΕΟΥ**

**ΜΕΤΑΦΡΑΣΗ**

**[4]** Ο πατέρας δηλαδή πριν από την καταστροφή στον Ελλήσποντο, μας έστειλε προς το Σάτυρο, το βασιλιά του Πόντου, με σκοπό να ζούμε κοντά του, και ούτε, όταν γκρέμιζαν τα τείχη, ήμαστε στην Αθήνα ούτε όταν άλλαξε το πολίτευμα, αλλά ξαναγυρίσαμε προτού αυτοί που εξορμούσαν από τη Φυλή κατέβουν στον Πειραιά, πέντε μέρες νωρίτερα.

**[5]** Και βέβαια ούτε ήταν φυσικό εμείς μια και είχαμε έλθει σε τέτοια χρονική περίοδο να θέλουμε να συμμετέχουμε σε ξένους κινδύνους ούτε εκείνοι φαίνονται να είχαν τέτοια γνώμη, ώστε και σ’ αυτούς που απουσίαζαν και σ΄ αυτούς που δεν είχαν διαπράξει κανένα παράπτωμα να επιτρέπουν να συμμετέχουν στο πολίτευμα, αλλά μάλλov αφαιρούσαν τα πολιτικά δικαιώματα και απ΄ αυτούς που συνεργάσθηκαν στην κατάλυση της δημοκρατίας.

**ΕΡΜΗΝΕΥΤΙΚΑ ΣΧΟΛΙΑ**

**ἡμάς:** Ο Μαντίθεος αναφέρεται στον εαυτό του και τον αδερφό του, τον οποίο αναφέρει και στην παράγραφο 10.

**Προ τῆς Ἐλλησπόντου συμφορᾶς**: Ο Μαντίθεος εννοεί την πανωλεθρία του αθηναϊκού στόλου το 405 π.Χ. στους Αιγός ποταμούς, που καθόρισε το τέλος του πολέμου.

**Σάτυρος:** Ο Σάτυρος ήταν βασιλιάς και φίλος του πατέρα του Μαντίθεου, και φιλοξένησε τον Μαντίθεο και τον αδερφό του για να μάθουν το εμπόριο του σίτου.

**τῶν τειχῶν καθαιρομένων**: Ο Μαντίθεος αναφέρεται στην διάλυση των Μακρών Τειχών από τους Σπαρτιάτες, μετά την παράδοση της Αθήνας.

**εἰς τοιοῦτον καιρόν ἀφιγμένους**: Ο Μαντίθεος και ο αδερφός του έφτασαν στην Αθήνα σε μια ιδιαίτερα ταραγμένη περίοδο. Ήδη  είχε αρχίσει ο αγώνας τον δημοκρατικών για την ανατροπή του καθεστώτος, και η ήττα των τριάκοντα ήταν σίγουρη.

**τῶν αλλοτρίων κινδύνων**: εννοεί τους κινδύνους που διέτρεχαν οι Τριάκοντα για τα αδικήματα που είχαν διαπράξει.

**τους συγκαταλύσαντας τον δῆμο**: Εννοεί τον Θηραμένη και τους οπαδούς του.

**Αισθητικός σχολιασμός**

Με την παράγραφο 4 ο ρήτορας εισέρχεται μέσω του αφηγηματικού συνδέσμου **γαρ**, στο κύριο μέρος του λόγου του, που περιλαμβάνει την *διήγησιν* και την *πίστιν*. Το βασικό επιχείρημα του Μαντίθεου στις δύο αυτές παραγράφους είναι ότι δεν βρισκόταν στην Αθήνα κατά την διακυβέρνηση των Τριάκοντα. Το επιχείρημά του αναλύεται ως εξής:

-Ο ίδιος επέστρεψε με τον αδερφό του όταν το τυραννικό καθεστώς είχε ήδη αρχίσει να καταρρέει.

-Επομένως, θα ήταν παράλογο εκ μέρους του να εμπλακεί στα πολιτικά πράγματα σε μια τόσο ταραγμένη εποχή.

-Άλλωστε, οι τριάκοντα δεν έδιναν αξιώματα σε όσους έλειπαν από την Αθήνα κατά την εγκαθίδρυση του καθεστώτος. Το επιχείρημα του Μαντίθεου αποτελεί ένα **ε ν θ ύ μ η μ α**, δηλαδή ένα βραχυλογικό συλλογισμό που, με βάση τα δεδομένα στα οποία στηρίζεται, δίνει ένα πειστικό και ασφαλές συμπέρασμα (= εικός)

Ωστόσο, το επιχείρημα του δεν είναι απόλυτα αξιόπιστο. Την εποχή της επαναστατικής κίνησης των δημοκρατικών, οι Τριάκοντα θα είχαν μεγάλη ανάγκη από στήριξη, οπότε δεν θα δίσταζαν να δεχτούν και βοήθεια από άτομα που δεν είχαν εξ αρχής συνταχθεί με το καθεστώς.  Όμως, το επιχείρημα θα ληφθεί υπόψη από τους δικαστές, σε συνδυασμό με τα υπόλοιπα επιχειρήματα του.  Η επιχειρηματολογία του Μαντίθεου γίνεται κλιμακωτά: από το πιο ασήμαντο επιχείρημα στην παράγραφο 4, θα περάσει στα πιο σημαντικά στις επόμενες παραγράφους.

**Σχήματα λόγου**

* **Παρήχηση** του **(τ)**: ως Σάτυρον τον εν τω Πόντω διαιτησομένους.
* **Αντίθεση**: δεν βρισκόμασταν στην πόλη όταν γκρεμίστηκαν τα τείχη, αλλά…
* **Βραχυλογία**: τους από Φυλής. (αντί τους επαναστάτες από Φυλής).
* **Πλεονασμός**: πριν..κατελθειν πρότερον…
* **Υπερβατό**: ημάς γάρ ο πατήρ..εξέπεμψε..